अंतरंग पलों में सुंदरता नहीं सहयोग जरूरी, स्त्री को चाहिए इमोशनल बॉन्डिंग
अंतरंग पलों में खूबसूरती नहीं आपसी सहयोग और इमोशनल बॉन्डिंग ज्यादा जरूरी है। महिलाएं बिना इमोशनल कनेक्शन के संबंध बनाने के लिए तैयार नहीं हो पातीं। खूबसूरती और काम इच्छा के कनेक्शन के बारे में बता रहे हैं सेक्सोलॉजिस्ट डॉ. राजन भोसले।
आमतौर पर यह धारणा है कि खूबसूरत महिलाओं के प्रति पुरुष ज्यादा आकर्षित होते हैं। लेकिन शारीरिक संबंध के मामले में ऐसा नहीं है। अंतरंग पलों में खूबसूरती नहीं आपसी सहयोग और इमोशनल बॉन्डिंग ज्यादा जरूरी है। महिलाएं बिना इमोशनल कनेक्शन के संबंध बनाने के लिए तैयार नहीं हो पातीं। खूबसूरती और काम इच्छा के कनेक्शन के बारे में बता रहे हैं सेक्सोलॉजिस्ट डॉ. राजन भोसले।
अगले महीने मेरी शादी होने वाली है। मेरे मंगेतर की पर्सनैलिटी मुझसे बहुत ज्यादा अच्छी है। मुझे डर है कि मेरा उनसे कम आकर्षक होना कहीं हमारे रिश्ते में दूरियां न ला दे। मैं जानना चाहती हूं कि शारीरिक संबंध बनाते समय क्या पुरुष खूबसूरत महिला के प्रति ज्यादा आकर्षित होते हैं। अंतरंग पलों में महिला की खूबसूरत होना कितना जरूरी है? 
हर व्यक्ति के लिए खूबसूरती के अलग मायने होते हैं। एक पुरुष को यदि खूबसूरत लाइफ पार्टनर चाहिए, तो जरूरी नहीं कि दूसरे के साथ भी ऐसा ही हो। कई पुरुषों के लिए महिला की खूबसूरती से ज्यादा उसका व्यवहार मायने रखता है। किसी को लंबी महिला पसंद आती है, तो किसी को अच्छे फीचर्स अच्छे लगते हैं। इसलिए आप अपने मन में किसी तरह का डर न रखें। आपके पार्टनर ने जब आपको पसंद किया है तो उन्हें आप इसी रूप में पसंद हैं।
वैसे भी अंतरंग पलों में सुंदरता नहीं, दोनों पार्टनर की संतुष्टि ज्यादा जरूरी है। जरूरी नहीं कि दो खूबसूरत पार्टनर शारीरिक संबंध बनाने में भी परफेक्ट हों। ऐसा भी हो सकता है कि सुंदर महिला पार्टनर को वैसा सुख न दे पाए जो एक साधारण दिखने वाली महिला दे सके।
शारीरिक संबंध में पार्टनर की भावनाओं को समझना और उसके अनुरूप सहयोग करना बहुत जरूरी है। जो कपल इन बातों का ध्यान रखते हैं उनका काम जीवन बहुत सुखद रहता है।
महिलाओं के लिए शारीरिक संतुष्टि के ज्यादा भावनात्मक जुड़ाव जरूरी है। पति यदि दिनभर पत्नी की भावनाओं को न समझे, उसे नीचा दिखाए, तो ऐसे में महिला संबंध बनाते समय सहयोग के लिए तैयार नहीं हो पाती। जब तक महिला को इमोशनल बॉन्डिंग नहीं मिलती, वह खुलकर पार्टनर का साथ नहीं दे पाती।
आप अपने रिश्ते को लेकर बिल्कुल भी न घबराएं। दोनों एक दूसरे की भावनाओं और जरूरतों का ध्यान रखें। अपनी इच्छाएं पति के साथ साझा करें, ताकि समझ सकें कि आप क्या चाहती हैं। ऐसा करने से आपके रिश्ते में कभी कोई परेशानी नहीं आएगी।
डॉ. राजन भोसले, एमडी 
प्रोफेसर एंड एचओडी, सेक्सुअल मेडिसिन डिपार्टमेंट, केईएम हॉस्पिटल एंड जी. एस. मेडिकल कॉलेज 
सेक्स सीरियसली के लिए अपने सवाल इस आईडी पर भेजें: db.women@dbcorp.in
सब्जेक्ट लाइन में सेक्स सीरियसली लिखना न भूलें